Vrou sterf in Hekpoort-motorfietsongeluk - Maroela Media
Vrou sterf in Hekpoort-motorfietsongeluk
'n Vrou is Sondagmiddag dood en 'n man ernstig beseer tydens 'n motorfietsongeluk op die R563 in Hekpoort, noordwes van Krugersdorp.
"Al twee pasiënte het in 'n kritieke toestand langs die pad gelê," het Russel Meiring, woordvoerder van ER24, in 'n verklaring gesê. Die wrak van die motorfiets het 'n ent verder gelê. Die man en vrou het al twee op die motorfiets gery.
"Al twee pasiënte, beide in hul 60's, het ernstige beserings aan die regterkant van hul liggame opgedoen," het Meiring bygevoeg.
'n Helikopter is ontbied om die man na 'n privaathospitaal in Johannesburg te neem vir verdere behandeling. Die vrou se toestand het vinnig versleg op pad na die hospitaal. Paramedici het tevergeefs KPR probeer toepas.